b'\n_START_ARTICLE_\nLezginai\n_START_SECTION_\nGeografija\n_START_PARAGRAPH_\nLezgin\xc5\xb3 pagrindin\xc4\x97 gyvenamoji teritorija Lezgistanas arba Lekija (\xd0\x9b\xd0\xb5\xd3\x84\xd0\xb8) koncentruojasi \xc4\xaf \xc5\xa1iaur\xc4\x99 nuo Did\xc5\xbeiojo Kaukazo ir yra tiek piet\xc5\xb3 Dagestane (daugiau kaip 385 240 gyventoj\xc5\xb3), tiek \xc5\xa1iaur\xc4\x97s ryt\xc5\xb3 Azerbaid\xc5\xbeane (daugiau kaip 180 000). Regiono a\xc5\xa1is yra Samuro up\xc4\x97. Did\xc5\xbeioji Lezgistano dalis - kalnuotos teritorijos, i\xc5\xa1rai\xc5\xbeytos smulki\xc5\xb3 upi\xc5\xb3 sl\xc4\x97ni\xc5\xb3 bei tarpekli\xc5\xb3. Did\xc5\xbeioji dalis teritorijos neturi med\xc5\xbei\xc5\xb3, o apaugusi sausumai atsparia \xc5\xbeoline augmenija. Rytiniame ir pietiniame Lezgistano pakra\xc5\xa1tyje yra priekalni\xc5\xb3 zonos, kur \xc5\xbemon\xc4\x97s u\xc5\xbesiima \xc5\xbeemdirbyste._NEWLINE_\xc4\xae vakarus nuo tradicini\xc5\xb3 lezgin\xc5\xb3 \xc5\xbeemi\xc5\xb3, Samuro auk\xc5\xa1tupyje, gyvena rutulai ir cachurai, \xc4\xaf rytus yra Maskutas, \xc4\xaf \xc5\xa1iaur\xc4\x99 - Derbentas ir agul\xc5\xb3 bei tabasaran\xc5\xb3 \xc5\xbeem\xc4\x97s. Pietuose Lezgistan\xc4\x85 u\xc5\xbedaro Didysis Kaukazas, kuris atskiria nuo \xc5\xa0irvano. Tradici\xc5\xa1kai Lezgistanas skirstomas \xc4\xaf tris etnografinius regionus: tai yra Kiura (did\xc5\xbe. gyvenviet\xc4\x97s Kasumkentas, Kurachas), Samuras (Achty, Usuk\xc4\x8davas) bei Kuba (Kusaras, Magaramkentas)._NEWLINE_Nema\xc5\xbeos lezgin\xc5\xb3 diasporos yra kitose Rusijos dalyse (ne Dagestane \xe2\x80\x93 apie 88 000), Kazachijoje (14 000) ir Turkm\xc4\x97nijoje (16 000). Dar apie 100 000 lezgin\xc5\xb3 gyvena Ryt\xc5\xb3 Europoje, Artimuosiuose Rytuose ir Jungtin\xc4\x97se Amerikos Valstijose. I\xc5\xa1 viso XX a. pabaigoje buvo apie 470 000 \xc5\xbemoni\xc5\xb3.\n_START_SECTION_\nIstorija\n_START_PARAGRAPH_\nLezginai\xc2\xa0\xe2\x80\x93 senieji Dagestano gyventojai, kurie grei\xc4\x8diausiai dalyvavo Kaukazo Albanijos k\xc5\xabrime. Antikos istorikai Herodotas ir Strabonas mini Kaukazo Albanijoje gyvenan\xc4\x8dius Legus (Legoi). Viena i\xc5\xa1 hipotezi\xc5\xb3 teigia, kad i\xc5\xa1 sen\xc5\xb3j\xc5\xb3 Albanijos gyventoj\xc5\xb3 i\xc5\xa1sivyst\xc4\x97 dabartiniai lezginai, rutuliai, cachurai, agulai ir kitos tautos, kurios po Albanijos \xc5\xbelugimo migravo per Did\xc4\xafj\xc4\xaf Kaukaz\xc4\x85 \xc4\xaf \xc5\xa1iaur\xc4\x99 ir \xc4\xafsitvirtino dabartin\xc4\x97se teritorijose._NEWLINE_Nuo pirm\xc5\xb3j\xc5\xb3 m\xc5\xabs\xc5\xb3 eros am\xc5\xbei\xc5\xb3 lezgin\xc5\xb3 \xc5\xbeem\xc4\x97s priklaus\xc4\x97 Part\xc5\xb3 imperijai, o v\xc4\x97liau Sasanid\xc5\xb3 imperijai. VIII a. \xc4\x8dia prasiskverb\xc4\x97 arab\xc5\xb3 \xc4\xaftaka. Arabai \xc4\xaftvirtino Kaspijos paj\xc5\xabryje esant\xc4\xaf Derbent\xc4\x85 kaip savo \xc5\xa1iauriausi\xc4\x85 avanpost\xc4\x85, i\xc5\xa1 kurio sklido islamo religija. Taip lezginai atsid\xc5\xabr\xc4\x97 Derbento kult\xc5\xabrin\xc4\x97je \xc4\xaftakoje._NEWLINE_Nuo VIII a. lezgin\xc5\xb3 teritorijoje minimas junginys Lakzas. Ne\xc5\xbeinia, ar tai buvo politinis susivienijimas, bet \xc4\xaf \xc5\xa1i\xc4\x85 s\xc4\x85vok\xc4\x85 arabai taip pat \xc4\xafjung\xc4\x97 ir kitas lezginams giminingas grupes. V\xc4\x97liau lezgin\xc5\xb3 tarpe \xc4\xaftak\xc4\x85 sustiprino \xc5\xa0irvan\xc5\xa1achai. Po mongol\xc5\xb3 invazij\xc5\xb3 kra\xc5\xa1te palengva skverb\xc4\x97si islamas, kur\xc4\xaf platino persai, Aukso orda, o v\xc4\x97liau ir Osmanai. XIX a. visi lezginai jau i\xc5\xa1pa\xc5\xbeino \xc5\xa1i\xc4\x85 religij\xc4\x85._NEWLINE_XVIII a. prad\xc5\xbeioje lezgin\xc5\xb3 \xc5\xbeemes nukariavo Nadyr\xc5\xa1achas, po kurio mirties visas Kaukazo regionas suskilo \xc4\xaf smulkesnius chanatus. Lezgin\xc5\xb3 \xc5\xbeemes u\xc5\xbevald\xc4\x97 azeri\xc5\xb3 valdomi Derbento chanatas ir Kubos chanatas, kai tuo tarpu Kiuros regione susiformavo vietiniai politiniai junginiai, taip vadinamos laisvosios bendruomen\xc4\x97s (magalim): Achtypara, Dokuzpara, Altypara ir kt. Kur\xc4\xaf laik\xc4\x85 pastar\xc5\xb3j\xc5\xb3 tarpe \xc4\xaftak\xc4\x85 tur\xc4\x97jo lak\xc5\xb3 valstyb\xc4\x97._NEWLINE_XIX a. prad\xc5\xbeioje j\xc5\xb3 gyvenamoji teritorija prijungta prie Rusijos imperijos. 1812 m. laisv\xc5\xb3j\xc5\xb3 lezgin\xc5\xb3 \xc5\xbeem\xc4\x97se suformuotas Kiuros chanatas. Tiesa, dauguma lezgin\xc5\xb3 dalyvavo kovoje prie\xc5\xa1 rusus Kaukazo kare, tod\xc4\x97l galutinai pajungti tik apie 1859 m. 1864 m. lezgin\xc5\xb3 teritorija padalinta tarp 3 administracini\xc5\xb3 vienet\xc5\xb3: Kiuros, Samuro ir Kubos rajon\xc5\xb3. Pirmieji du priskirti Dagestano sri\xc4\x8diai, o pastaroji - Baku gubernijai. \xc5\xa0is politinis padalinimas l\xc4\x97m\xc4\x97 lezgin\xc5\xb3 padalinim\xc4\x85 iki dabar._NEWLINE_Taryb\xc5\xb3 S\xc4\x85jungoje lezgin\xc5\xb3 \xc5\xbeem\xc4\x97s buvo padalintos tarp Rusijos ir Azerbaid\xc5\xbeano. Po Taryb\xc5\xb3 S\xc4\x85jungos suirimo Azerbaid\xc5\xbeano teritorijoje liko Rusijai priklausantys eksklavai, kompakti\xc5\xa1kai apgyvendinti lezgin\xc5\xb3 \xe2\x80\x93 Urjanoba, Chrachoba, \xe2\x80\x93 k\xc4\x97l\xc4\x99 teritorini\xc5\xb3 gin\xc4\x8d\xc5\xb3._NEWLINE_Lezgin\xc5\xb3 teises gina dvi organizacijos: Samur siekia didesn\xc4\x97s kult\xc5\xabrin\xc4\x97s autonomijos Azerbaid\xc5\xbeane, kai tuo tarpu Sadval siekia sien\xc5\xb3 perbrai\xc5\xbeymo ir vis\xc5\xb3 lezgini\xc5\xa1kai kalban\xc4\x8di\xc5\xb3 teritorij\xc5\xb3 apjungimo \xc4\xaf Azerbaid\xc5\xbeano valstyb\xc4\x99.\n_START_SECTION_\nKult\xc5\xabra\n_START_PARAGRAPH_\nLezgin\xc5\xb3 socialin\xc4\x97s organizacijos pagrindas\xc2\xa0\xe2\x80\x93 kaimo bendruomen\xc4\x97 (d\xc5\xbeamatas). Vyrauja ma\xc5\xbeoji \xc5\xa1eima, iki XX a. buvo i\xc5\xa1plitusios did\xc5\xbeiosios \xc5\xa1eimos ir patronimijos._NEWLINE_Gausus folkloras: herojinis epas, sakm\xc4\x97s, dainos, \xc5\xa1okiai (lezginka)._NEWLINE_Tikintieji\xc2\xa0\xe2\x80\x93 musulmonai sunitai, yra \xc5\xa1iit\xc5\xb3.\n_START_SECTION_\nEkonomika\n_START_PARAGRAPH_\nTradiciniai verslai\xc2\xa0\xe2\x80\x93 ariamoji \xc5\xbeemdirbyst\xc4\x97 (kvie\xc4\x8diai, rugiai, mie\xc5\xbeiai, soros, ank\xc5\xa1tiniai, kukur\xc5\xabzai, ry\xc5\xbeiai) ir gyvulininkyst\xc4\x97 (daugiausia avys, t. p. o\xc5\xbekos, galvijai). XIX a. pabaigoje\xc2\xa0\xe2\x80\x93 XX a. prad\xc5\xbeioje buvo \xc4\xafprasta vykti u\xc5\xbedarbiauti sezoniniams darbams pas \xc5\xbeemdirbius, Azerbaid\xc5\xbeano naftos verslov\xc4\x97se._NEWLINE_Tradiciniai amatai\xc2\xa0\xe2\x80\x93 verpimas, audimas, veltinio v\xc4\x97limas, kilim\xc5\xb3, juvelyrini\xc5\xb3 dirbini\xc5\xb3 gamyba, kalvyst\xc4\x97, ginklakalyst\xc4\x97. Apie 65\xc2\xa0% \xc5\xbemoni\xc5\xb3 yra bedarbiai.\n_START_SECTION_\nGyvenimo b\xc5\xabdas\n_START_PARAGRAPH_\n\xc5\xa0eima yra svarbi Lezgin\xc5\xb3 bendruomen\xc4\x97s dalis. Nuo senov\xc4\x97s i\xc5\xa1likusi tradicija ir nusiteikimas, kad \xc5\xa1eimai tur\xc4\x97t\xc5\xb3 vadovauti ir j\xc4\x85 apr\xc5\xabpinti- vyrai. Vyr\xc5\xb3 ir moter\xc5\xb3 pareigos ir atsakomyb\xc4\x97s \xc5\xa1eimoje labia skiriasi. Vyrai da\xc5\xbeniausiai dirba turguje, nam\xc5\xb3 statybose ar kuria savo verslus, ir kitaip apr\xc5\xabpinti \xc5\xa1eim\xc4\x85. Tuo tarpu moters did\xc5\xbeiausia atsakomybe \xc5\xa1eima, vaikai, buitis. Taip pat moterys pasi\xc5\xbeymi i\xc5\xa1skirtiniais gabumais kilim\xc5\xb3 gamybose.'